Det fleste nordjyder kan godt lide at gøre et kup, og lørdag er der en stor chance for netop det. Her holder Nordjyllands Politi  nemlig hittegodsauktion i Hjørring. Og blandt varerne, der fremgår af auktionskataloget, var et ganske særligt ur. Et Rolex. Der er bare det problem, at det er en kopi. Og det skriver politiet selv. Her kan du se listen - markeret med gult herunder er det fake Rolex-ur: Nu er varen imidlertid fjernet fra listen. - Det var en fejl. Politiet må ikke sælge kopivarer, siger Marianne Hejlesen, fungerende politikommissær Hjørring, til TV2 Nord. Uret er nu smadret og også fjernet fra listen af løsøre til salg på lørdag. Dermed er chancen for at spare en tur til et asiatisk kopivaremarked, hvor du prutter om prisen og i stedet drøne til Hjørring, væk. - Da vi blev opmærksomme på fejlen, blev det omhandlende Rolex-ur straks destrueret, og advokaten som forestår auktionen blev kontaktet, så fejlen kunne blive rettet, forklarer Marianne Hejlesen. En løsøreauktion foregår helt overordnet ved, at politiet opbevarer hittegods op til tre måneder. Det kan også være tyvekoster, som politiet ikke kan finde ejeren til. Man kan blandt andet kan sikre sig gode og pæne cykler for under 100 kroner på den salgs auktioner - men altså ingen kopivarer.

Opsummering:
Normalt er det politiets opgave at sørge for, at andre overholder loven - her var de selv lige ved at overtræde den.